**МИНИСТАРСТВО ПРИВРЕДЕ**

**расписује**

**ЈАВНИ ПОЗИВ ЗА ДОДЕЛУ БЕСПОВРАТНИХ СРЕДСТАВА**

**у оквиру**

**Програма подршке малим предузећима за набавку опреме у 2024. години**

Министарство привреде у сарадњи са Развојном агенцијом Србије, додељује бесповратна средства микро и малим предузећима, предузетницима и задругама.

Укупна бесповратна средства износе 800.000.000,00 динара.

Циљ Програма јесте подршка инвестицијама и подстицај бржем привредном развоју.

Средства опредељена Програмом намењена су за суфинансирање набавке:

1. нове опреме директно укључене у процес производње разменљивих добара, и то:

1.1 производне опреме и/или машина;

1.2 транспортно-манипулативних средстава укључених у процес производње и унутрашњег транспорта;

1.3 делова, специјализованих алата за машине;

1.4 машинa и опремe за унапређење енергетске ефикасности и еколошких аспеката производње;

2. нове опреме за извођење грађевинских радова, и то:

2.1 грађевинске механизације за потребе обављања грађевинских радова.

Програм спроводи Министарство привреде у сарадњи са Развојном агенцијом Србије и одабраним пословним банкама и лизинг компанијама:

|  |
| --- |
| 1. **БАНКА ПОШТАНСКА ШТЕДИОНИЦА АД БЕОГРАД** |
| 1. **OTP BANKA A.D. NOVI SAD** |
| 1. **PROCREDIT БАНК А.Д. БЕОГРАД** |
| 1. **NLB KOMERCIJALNA BANKA AD BEOGRAD** |
| 1. **AIK BANKA AD, BEOGRAD** |
| 1. **ХАЛКБАНК АД, БЕОГРАД** |
| 1. **BANCA INTESA А.Д. БЕОГРАД** |
| 1. **EUROBANK DIREKTNA AD BEOGRAD** |
| 1. **INTESA LEASING ДОО БЕОГРАД** |
| 1. **OTP LEASING SRBIJA D.O.O.** |
| 1. **ERSTE LEASING DOO BEOGRAD** |

Право да се пријаве на конкурс за доделу бесповратних средстава имају:

1) правна лица, регистрована у АПР као привредна друштва, или задруге, која су разврстана на микро и мала правна лица у складу са Законом о рачуноводству („Службени гласник РС”, бр. 73/19 и 44/21 - др. закон) према финансијским извештајима за 2022. годину;

2) предузетници регистровани у АПР.

Привредни субјекти који испуне услове Програма и којима банке, односно лизинг компаније укључене у реализацију Програма, условно одобре кредит односно финансирање могу остварити право на суфинансирање до 50% од нето вредности опреме која се набавља. Учешће привредних субјеката износи 5% од укупне вредности опреме, док се остатак обезбеђује из кредита пословних банака или финансијског лизинга лизинг компанија укључених у спровођење овог Програма. Износ одобрене бесповратне помоћи у висини до 50% од нето вредности опреме која се набавља не може бити мањи од 500.000,00 динара, нити већи од 5.000.000,00 динара.

Висина бесповратних средстава која се може доделити привредном субјекту одређује се у односу на број запослених на неодређено време на дан 31. децембра 2023. године по евиденцији Централног регистра обавезног социјалног осигурања: 1 запослен - до 1,0 милион РСД, 2-5 запослена - до 2,5 милиона РСД, 6 и више запослених - до 5,0 милиона РСД.

Јавни позив је отворен док се расположива средства не утроше, а најкасније до 31.12.2024. године.

Пријаве за доделу бесповратних средстава, заједно са осталом документацијом и захтевом за кредит односно финансијски лизинг, предају се или достављају електронски у једној од експозитура/филијала пословних банака и лизинг компанија које учествују у реализацији овог програма.